open-index/open-wikipedia-markdown huggingface dataset:
Tšamorron kieli

**Tšamorro** (omakielinen nimi: *Chamorru*) on austronesialainen kieli. Pääosa sen puhujista elää Guamilla ja Pohjois-Mariaaneilla. Kielellä on yli 47 000 puhujaa.

Guamin yliopisto tarjoaa tšamorronkielisen kandidaattiohjelman. Lisäksi kieltä opetetaan jonkin verran muun muassa Havaijin yliopistossa.

## Status ja historia
Tšamorro on englannin rinnalla Guamin virallinen kieli. Kielellä on virallinen asema myös Pohjois-Mariaaneilla. Kielen katsotaan olevan uhattu ja sillä on kaksi päämurretta.

Tšamorro kuuluu malaijilais-polyneesialaisiin kieliin, mutta sen tarkempi sijoittuminen kieliperheessä ja sukulaisuussuhteet muihin kieliperheen kieliin ovat vielä epäselvät. Espanjasta tulleiden runsaiden lainasanojen vuoksi nyky-tšamorron on toisinaan epäilty olleen kielen varhaisemman muodon ja espanjan kontaktista syntynyt kreolikieli.

Vuonna 1917 kuvernööri Roy Smith antoi määräyksen, jonka nojalla engalnnista tuli alueen ainoa virallinen kieli ja tšamorron kielen käyttö kiellettiin. Vuonna 1922 kieltoa tiukennettiin edelleen, kun tšamorron kielen käyttö pyrittiin hävittämään muun muassa polttamalla tšamorronkielisiä kirjoja. Varsinkin Guamilla väestö on jo toisesta maailmansodasta lähtien siirtynyt puhumaan yhä enenevässä määrin vain englantia.

Uusi testamentti käännettiin tšamorroksi ensimmäisen kerran vuonna 2007.
## Fonologia ja aakkoset

### Konsonantit

Lähde:

### Vokaalit

Lähde:

### Ortografia
Kieltä kirjoitetaan latinalaisin aakkosin. Tšamorroa on kirjoitettu jo 1660-luvulta alkaen espanjalaisten lähetyssaarnaajien aloitteesta.

Tarkka aakkosto on muuttunut, mutta nykyisin se on seuraavanlainen: ', A, Å, B, Ch, D, E, F, G, H, I, K, L, M, N, Ñ, Ng, O, P, R, S, T, U, Y

## Kielioppi ja sanasto
Tšamorrossa on eniten lainasanoja espanjan kielestä.

Lukusanat 1–10:

## Lähteet

* 

### Viitteet

## Aiheesta muualla

*Tšamorro–englanti-sanakirja
Chamorro

**Chamorro** tarkoittaa seuraavia asioita:

* tšamorrot, Guamilla ja Pohjois-Mariaaneilla elävä kansa
* tšamorro, Guamilla ja Pohjois-Mariaaneilla puhuttava austronesialainen kieli
* Violeta Chamorro, Nicaraguan entinen presidentti.
Eläinten vallankumous

**Eläinten vallankumous** () on vuonna 1945 ilmestynyt George Orwellin romaani, joka kuvaa satiirisesti Venäjän vallankumouksen perintöä eläinsadun muodossa. Se on Orwellin tunnetuimpia teoksia romaanin *[[Vuonna 1984]]* ja muistelmateoksen *[[Katalonia, Katalonia]]* ohella.

Teos julkaistiin suomeksi vuonna 1969 Panu Pekkasen suomentamana. Vuonna 2021 julkaistiin Jussi Tuomas Kiven uusi suomennos.

## Juoni
Romaanissa juopon maanviljelijän maatilalla asuvat eläimet tekevät vallankumouksen vanhan karjun ohjeiden mukaan. Vallankumousta johtaneet siat alkavat hallita tilaa ”animalismiksi” kutsumansa aatteen pohjalta. Vallankumouksen johtohahmot, karjut Napoleon ja Lumipallo, joutuvat riitoihin, ja Napoleonin voitettua valtataistelun Lumipallo karkotetaan tilalta. Sikojen vallan alla eläinten olot kovenevat, ja siat varaavat itselleen yhä lisää etuoikeuksia, kunnes animalismin alkuperäisistä ihanteista on jäljellä enää fraasi: *”Kaikki eläimet ovat tasa-arvoisia, mutta toiset eläimet ovat tasa-arvoisempia kuin toiset”*. Napoleon järjestää lavastettuja oikeudenkäyntejä ja teloituttaa eläimiä toisten pelottelemiseksi, myöntää itselleen suurellisia arvonimiä ja kumoaa animalismin periaatteet yksi kerrallaan. Lopulta siat alkavat kävellä kahdella jalalla ruoskat kädessä, ja muita eläimiä kohdellaan jokseenkin samoin kuin ihmisten valtakaudella. Romaanin viimeisessä kohtauksessa toiset eläimet katselevat, kuinka siat kohottavat maljoja ihmisten kanssa, eivätkä ne enää erota sikoja ihmisistä.

## Historia
Kirjaa innoittivat Orwellin huomiot Espanjan sisällissodan tasavaltalaisten riidoista. Toisen maailmansodan aikana 1944 Orwellilla oli vaikeuksia saada ilmeisen neuvostovastaista kirjaa kustannetuksi. Sitä ei pidetty sopivana poliittiseen tilanteeseen, ja se tulkittiin trotskilaiseksi. Kolmas kustantaja hylkäsi teoksen Britannian tiedotusministeriön neuvosta; teos olisi voinut vahingoittaa maan suhteita Neuvostoliittoon. 

Suomessa kirja ilmestyi vuonna 1969. Itä-Euroopassa teos vapautettiin Unkarissa 1989 ja Neuvostoliitossa glasnostin myötä.

*Eläinten vallankumouksesta* on tehty kaksi elokuvasovitusta, vuonna 1954 valmistunut piirroselokuva *[[Eläinten kapina (vuoden 1954 elokuva)|Eläinten kapina]]*, joka oli Britannian ensimmäinen pitkä animaatioelokuva, sekä vuonna 1999 tietokonetehosteiden avulla tehty live-action-elokuva *[[Eläinten kapina (vuoden 1999 elokuva)|Eläinten kapina]]*. Molemmissa elokuvasovituksissa on kirjasta poikkeava loppu. Lisäksi ensimmäisessä elokuvassa vanhaa tsaarinvaltaa ja uskontoa arvostelevia piirteitä on häivytetty.

Romaanin pohjalta on tehty myös suomalainen radiokuunnelma *[[Eläinten farmi (radiokuunnelma)|Eläinten farmi]]*.

Brittiläinen rockyhtye Pink Floyd julkaisi vuonna 1977 Orwellin kirjan innoittaman teema-albumin *[[Animals (albumi)|Animals]]*, joka arvostelee kapitalistista kilpailuyhteiskuntaa.

## Lähteet

## Aiheesta muualla

* Immonen, Petri: Eräät eläimet ovat tasa-arvoisempia kuin toiset. *Helsingin Sanomat* 21.7.2011. (maksullinen)
* McMillan, Eric: A political fairy tale. (arkistoitu versio)
Violeta Chamorro

**Violeta Barrios de Chamorro** (18. lokakuuta 1929 Rivas, Nicaragua – 14. kesäkuuta 2025 San José, Costa Rica) oli nicaragualainen toimittaja ja poliitikko. Hän oli Nicaraguan presidenttinä vuosina 1990–1997.

Chamorron aviomies Pedro Joaquín Chamorro Cardenal oli Somozan suvun valtaa vastustaneen ''La Prensa'' -lehden päätoimittaja. Kun hänet murhattiin 10. tammikuuta 1978, Violeta Chamorro otti lehden vastuulleen ja tuki sandinisteja Somozaa vastaan. Kun Anastasio Somoza Debayle syöstiin vallasta 1979. Chamorro oli jäsenenä sen jälkeisessä *Kansallisen jälleenrakennuksen hallituksessa*, josta hän kuitenkin erosi huhtikuussa 1980. 

Tämän jälkeen *La Prensa* arvosteli voimakkaasti myös Kansallisen jälleenrakennuksen hallitusta ja sen johtajaa, sittemmin presidenttiä Daniel Ortegaa. Sandinistit puolestaan syyttivät Chamorroa rahan ottamisesta Yhdysvalloilta, joka pyrki tuolloin kaatamaan Nicaraguan hallituksen kouluttamalla, rahoittamalla ja aseistamalla oikeistolaisia contra-sissejä. *La Prensaa* sensuroitiin ajoittain laajaltikin käydyn sisällissodan aikana.

Vuoden 1990 vaaleissa Violeta Chamorro asettui 14 puolueen muodostaman oppositioryhmittymän presidenttiehdokkaaksi ja tuli valituksi ensimmäisellä kierroksella, saaden 55 prosenttia äänistä. 

Hänen kaudellaan Nicaraguan talouselämää liberalisoitiin voimakkaasti ja maan sotalaitos palautettiin rauhanaikaisiin oloihin. Presidenttiytensä jälkeen Chamorro vetäytyi politiikasta.

## Kuolema
Chamorro vetäytyi politiikasta ja muutenkin julkisuudesta vuonna 1980. Vuonna 2018 hän sai sydänkohtauksen ja joutui pitkän hoidon alaiseksi. Hänet kuljetettiin helikopterilla Costa Ricaan 17. lokakuuta 2023 ja asui siellä erittäin heikkokuntoisena kuolemaansa asti. 

Chamorron hoitojen aikana vuonna 2021 hänen lapsensa Pedro Chamorro ja Cristiana Chamorro vangittiin, koska Cristianan oli määrä lähteä ehdokkaaksi vuoden 2021 presidentinvaaleihin. Kaikki ehdokkaat leimattiin presidentti Ortegan vastustajiksi ja vangittiin. Pedro ja Chamorro vapautettiin vankilasta ja he menettivät Nicaraguan kansalaisuutensa vuonna 2023. 

Violeta Chamorro kuoli kotonaan Costa Rican pääkaupunki San Josessa lauantaina 14. kesäkuuta 2025. Pedro Chamorro kertoi lehdistölle, että Violeta oli elänyt pitkään huonossa kunnossa.

## Lähteet

## Aiheesta muualla
*
Martin Sheen

**Ramón Gerard Antonio Estévez** (s. 3. elokuuta 1940 Dayton, Ohio), joka tunnetaan paremmin taiteilijanimellä **Martin Sheen**, on yhdysvaltalainen näyttelijä. Sheen on esiintynyt muun muassa elokuvissa *[[Ilmestyskirja. Nyt]],* *[[Julma maa]]*, *[[Gandhi (elokuva)|Gandhi]]*, *[[Wall Street – rahan ja vallan katu]]*, *[[Ota kiinni jos saat]]*, *[[JFK – avoin tapaus]]* ja *[[The Departed]]*. Sheen näytteli vuosina 1999–2006 televisiosarjassa *[[West Wing]]*.

Sheen on saanut Emmy-palkinnon vuonna 1994 roolistaan sarjassa *Murphy Brown* ja ollut ehdokkaana kymmenen kertaa. Hän voitti Golden Globen ja kaksi Screen Actors Guild -palkintoa roolistaan West Wingissä. Sheenillä on tähti Hollywood Walk of Famella.

## Yksityiselämä
Ramón Estévez omaksui nimen "Martin Sheen" uransa alussa kokien, että se olisi lähestyttävämpi tavoitellessaan työskentelyä Hollywoodissa. Sheen on jälkikäteen katunut tätä päätöstä ja aikanaan neuvoikin poikaansa, näyttelijä Emilio Esteveziä pitämään virallisen nimensä.

Emilion lisäksi Sheenillä on myöskin näyttelijöinä tunnetut lapset Charlie Sheen (Carlos Estévez) sekä Renée (s. 1967) ja Ramon Estévez (s. 1963). Sheen on ollut naimisissa vuodesta 1961 lähtien Janet Templetonin kanssa.

Sheen on ottanut aktiivisesti kantaa ympäristön, eläinten ja rauhan puolesta. Sheen on pidätetty mielenosoitusten takia yli 60 kertaa. Sheen toimii myös eläinsuojelujärjestö PETA:n puolestapuhujana.

2000-luvulla Sheen on asunut myös Irlannissa ja opiskellut muun muassa englanninkielistä kirjallisuutta ja filosofiaa Galwayssa sijaitsevassa yliopistossa. 

## Filmografia

## Lähteet

## Aiheesta muualla

*
Shikoku

**Shikoku** (, ”neljä maata” ) on Japanin neljästä pääsaaresta pienin sekä pinta-alaltaan että väkiluvultaan. Shikoku sijaitsee Tyynessä valtameressä; sen pohjois- ja itäpuolella Seton sisämeren takana on Japanin suurin saari Honshū ja sen länsipuolella Bungon kanavan ja Hōyonsalmen toisella puolella sijaitsee Kyūshūn saari. Shikokun vanhoja nimiä ovat muiden muassa *Iyo-no-futana-shima* (伊予之二名島), *Iyo-shima* (伊予島) ja *Futana-shima* (二名島). Nykyinen nimi viittaa neljään vanhaan maakuntaan, joihin saari aiemmin jaettiin: Awa, Iyo, Sanuki ja Tosa.

Shikokun pinta-ala on 18&nbsp;292 neliökilometriä. Saari jakautuu neljään prefektuuriin, jotka ovat Ehime, Kagawa, Kōchi ja Tokushiman prefektuuri. Asukkaita Shikokulla on noin 4&nbsp;064&nbsp;000 (vuonna 2006), vain 3,2 prosenttia Japanin väkiluvusta. Saari on yhdistettynä Honshūhun lautalla, ilmateitse sekä vuodesta 1988 alkaen siltaverkostolla. Ennen siltojen valmistumista Shikoku oli hyvin eristäytynyt muista saarista ja vapaan liikkumisen Shikokun ja muiden saarien välillä odotettiin parantavan taloudellista tilannetta sillan molemmissa päissä. Näin ei kuitenkaan ainakaan vielä ole tapahtunut.

Idästä länteen kulkeva vuorijono jakaa Shikokun kapeaan pohjoiseen lohkoon Seton sisämerta vasten sekä eteläiseen lohkoon Tyyntä valtamerta vasten. Suurin osa saaren 4,5 miljoonasta asukkaasta asuu pohjoisessa ja suurista kaupungeista kaikki paitsi yksi sijaitsevatkin pohjoisessa lohkossa. Ishizuchi-vuori Ehimessä on 1&nbsp;982 metriä korkea ja saaren korkein vuori. Saaren teollisuus on kohtalaisen kehittynyttä ja sisältää muun muassa kuparin käsittelylaitoksen, jossa tärkeän Besshin kuparikaivoksen kuparia käsitellään. Laajat hedelmälliset alueet, varsinkin idässä, kasvattavat riisiä ja talvisin vehnää ja ohraa. Erilaisia hedelmiä kasvatetaan laajalti koko pohjoisosassa, muiden muassa sitrushedelmiä, persimoneja, persikkaa ja viinirypäleitä. Koska Shikokulla kasvatetaan paljon vehnää, udonista tuli tärkeä osa Kagawan alueen ihmisten ruokavaliota Edo-kaudella.

Laajempi eteläinen alue on vuoristoista ja harvaan asuttua. Ainoa suurempi alanko on pieni tasanko Kōchissa, jossa prefektuurin pääkaupunki sijaitsee. Leudon talven takia saarella pystytään kasvattaman kaksi satoa vuodessa: ensin riisiä ja sen jälkeen syysvehnää tai syysohraa.

Shikoku tunnetaan muun muassa 88 temppelin pyhiinvaelluksestaan, joka seuraa munkki Kūkain jalanjälkiä. Pyhiinvaelluksen pituus on noin 1&nbsp;200 kilometriä.

## Lähteet

## Aiheesta muualla

* Tourism Shikoku
Bambassin kieli

**Bambassi** on Etiopiassa puhuttava afroaasialainen kieli. Sitä puhuu äidinkielenään noin 5 000 henkilöä (1982). Kielellä on ainakin kaksi murretta. Jotkut bambassin puhujat käyttävät myös oromon ja arabian kieliä. Enemmistö kielen puhujista on muslimeja. Kielen sanajärjestys on SOV (subjekti-objekti-verbi).

## Lähteet
West Wing

**West Wing** (*The West Wing*) on Yhdysvaltain presidentin kanslian henkilökunnasta ja valtakunnan politiikasta kertova kuvitteellinen mutta hyvin aiheeseen perehtynyt draamasarja. Yhtä pääosaa, demokraattien presidentti Jed Bartletia, näyttelee Martin Sheen. Sarja käynnistyi Yhdysvalloissa vuonna 1999, ja sitä tehtiin seitsemän tuotantokautta aina vuoteen 2006. Jaksoissa kommentoitiin ajankohtaisia teemoja, ja sarjan nähtiin ottavan epäsuorasti kantaa republikaanipresidentti George W. Bushin toimiin Valkoisessa talossa. West Wing voitti useita Emmy-palkintoja.

Sarjan mainoslause on ”*Right place. Right time. Right man.*” ().

Suomessa sarjaa on nähty kaikki seitsemän tuotantokautta Nelosella. Sarjaa on myös esitetty SuomiTV:llä.

## Päähenkilöt

## Lähteet

## Aiheesta muualla
*
Denise Bellon

**Denise Bellon** (20. syyskuuta 1902 – 31. lokakuuta 1999) oli ranskalainen valokuvaaja, jonka ranskalaisen Match-lehti lähetti Suomeen vuonna 1939. Hänen tehtävänään oli laatia valokuvareportaaseja sotaan valmistautuvasta maasta ja hän kuvasi sekä kansan arkista aherrusta metsätöissä että kulttuurielämää Wäinö Aaltosesta Jean Sibeliukseen.

## Lähteet
Apua! Orkesteri

**Apua! Orkesteri** oli suomalainen hyväntekeväisyysprojekti, joka levytti vuonna 1985 singlen *[[Maksamme velkaa]]*. Sen esikuvina olivat brittiläinen Band Aid ja amerikkalainen USA for Africa.

Levyn tuotto meni Etiopian kuivuusalueiden hädänalaisille. Kappaleet sävelsi ja sanoitti Juice Leskinen, sovittajana toimi Anssi Tikanmäki. Levyllä esiintyi mittava joukko suomalaisia rocktähtiä. Artistit Auttavat Aasiaa -nimellä esiintynyt kokoonpano levytti vuonna 2005 *Maksamme velkaa* -kappaleesta uuden version, jonka tuotto meni Aasian tsunamiuhrien hyväksi.

## Apua! Orkesterin kokoonpano

*Ismo Alanko
*Liisa Akimof
*Tuula Amberla
*Jussi Hakulinen
*Heinäsirkka
*Kari Holm
*Sakke Järvenpää
*Kisu Koskela
*Saku Kuosmanen
*Pepe Laaksonen
*Juice Leskinen
*Ila Loueranta
*Toni Lähteenmäki

*Pave Maijanen
*Pelle Miljoona
*Sallamaari Muhonen
*Pate Mustajärvi
*Sidi Mäki-Laurila
*Neumann
*Mikko Nevalainen
*Twiggy Oliver
*Matti Pellonpää
*Outi Popp
*Sami Ruusukallio
*Kepa Salmirinne
*Harri Siivonen

*Saara Soisalo
*Jimi Sumén
*Aku Syrjä
*Martti Syrjä
*Pantse Syrjä
*Vesa Sytelä
*Tiina Tiikeri
*Anssi Tikanmäki
*Juha Torvinen
*Mato Valtonen
*Puntti Valtonen
*Tumppi Varonen

## Aiheesta muualla
*Yle 9.6. Teeman Elävä arkisto: Kasarirock

## Lähteet
Ptolemaios III

**Ptolemaios III Euergetes** (, 246–222 eaa.) oli Egyptin faarao vuosina 246–222 eaa. Hänen vanhempansa olivat Ptolemaios II ja Arsinoë II. Ptolemaioksesta tuli faarao kun hänen isänsä kuoli vuonna 246 eaa. Hän menin naimisiin Kyrenen Bereniken kanssa noin vuonna 244 eaa. ja sai tämän kanssa pojan, Ptolemaios IV:n, ja tyttären, Arsinoë III:n. 

Ptolemaios aloitti sodan seleukidien valtakuntaa vastaan sen jälkeen kun hänen siskonsa Berenike murhattiin. Berenike oli ollut naimisissa Antiokhos II:n kanssa, mutta tämä oli eronnut hänestä Ptolemaios II:n kuoltua. 

Ptolemaios lahjoitti Ateenaan niin kutsutun Ptolemaioksen gymnasionin, joka oli kaupungin merkittävimpiä kouluja.

## Lähteet

## Aiheesta muualla
Pertti Nieminen

**Pertti Nieminen** -nimisiä henkilöitä ovat:

* Pertti Neumann, ent. *Pertti Nieminen* (s. 1959), laulaja ja lauluntekijä
* Pertti Nieminen (1936–2016), jääkiekkoilija ja jalkapalloilija
* Pertti Nieminen (1929–2015), runoilija ja kääntäjä
* Pertti Nieminen (1939–2007), näyttelijä
* Pertti Nieminen (s. 1952), Itä-Suomen hovioikeuden presidentti
Edvard Westerlund

**Edvard Vilhelm Westerlund** (1. helmikuuta 1901 Helsinki – 7. joulukuuta 1982 Helsinki) oli suomalainen painija ja olympiavoittaja.

Seuratasolla Westerlund edusti Helsingin Atleettiklubia ja Helsingin Ponnistusta.

Painijat Kalle ja Emil Westerlund olivat Edvard Westerlundin veljiä.

Westerlundiin mahdollisesti liittyy suomen kielen fraasi *[https://fi.wiktionary.org/wiki/tekee_eetvarttia tekee eetvarttia]*.

## Saavutuksia
* olympiakultaa Pariisi 1924 (kreikkalais-roomalainen paini, 75 kg)
* olympiapronssia Amsterdam 1928 (kreikkalais-roomalainen paini, 67,5 kg)
* MM-kultaa Tukholma 1922 (kreikkalais-roomalainen paini, 67,5 kg)
* MM-pronssia Helsinki 1921 (kreikkalais-roomalainen paini, 75 kg)
* EM-pronssia 1933 (kreikkalais-roomalainen paini, 79 kg)
* SM-kultaa kreikkalais-roomalaisessa painissa 1927 ja 1936 sekä vapaapainissa 1929, SM-hopeaa muun muassa 1926, 1930, 1932 ja 1933 sekä pronssia 1931 ja 1934

## Lähteet
* 

### Viitteet
Alkalimetalli

**Alkalimetallit** ovat alkuaineiden jaksollisen järjestelmän ensimmäinen pääryhmä. Alkalimetalleihin kuuluvat litium, natrium, kalium, rubidium, cesium ja radioaktiivinen frankium. Alkalimetallien nimi tulee siitä, että ne muodostavat veden kanssa reagoidessaan hydroksideja, jotka tekevät liuoksesta emäksisen eli alkalisen. Esimerkiksi:

:2 K(s) + 2 H2O(l) → 2 KOH(aq) + H2(g)

## Yleiset ominaisuudet
Alkalimetallit ovat keveitä, helposti sulavia (sulamispiste alhainen) ja litiumia lukuun ottamatta melko pehmeitä. Suuren reaktiivisuutensa vuoksi alkalimetalleja tulee säilyttää ilmasta eristettynä esimerkiksi palo- tai mineraaliöljyssä.

Ryhmän alkuaineet ovat hyvin reaktiivisia ja reaktiivisuus kasvaa atomimassan kasvaessa. Alkalimetallit ovat esimerkiksi hyvin voimakkaita pelkistimiä. 
Ilmassa kaikki alkalimetallit hapettuvat nopeasti pinnaltaan muodostaen oksideja. Oksidit taas reagoivat veden kanssa muodostaen hydroksideja ja hiilidioksin kanssa muodostaen karbonaatteja.

:4 Na + O2 → 2 Na2O
:Na2O + H2O → 2 NaOH

Yhdisteissään ne esiintyvät aina yhdenarvoisina positiivisina ioneina eli kationeina, esimerkiksi Na+ ja K+. Niiden yhdisteet ovat siis suoloja, joista useimmat liukenevat runsaasti veteen, esimerkiksi kaliumkloridi (KCl).

Litiumin liekin väri on punainen, natriumin oranssinkeltainen ja kaliumin kobolttilasin läpi katsottuna violetti.  

## Myrkyllisyys ja välttämättömyys
Myrkkyasetuksen mukaan alkalimetallit ovat toisen luokan myrkkyjä eli syövyttäviä aineita. Toisaalta ionimuodossaan natrium ja kalium ovat välttämättömiä aineita monille biologisille eliöille, kuten kasveille ja eläimille.

## Lähteet

## Katso myös
* Toksikologia
Dennis Wilcock

**Dennis Wilcock** oli englantilaisen heavy metal -yhtye Iron Maidenin laulaja vuosina 1976-1977. 

Teatraalinen lavaesiintyjä Wilcock lauloi Iron Maidenin konserteissa punaisen tähden tapainen kasvomaalaus oikean silmänsä ympärillä. Hänen lavashownsa eräs numero oli "viiltää" omat suupielensä halki miekalla ja purskauttaa tekoverta poskiin piilotetuista kapseleista. 

Vuonna 1977 Wilcock aiheutti käytöksellään useiden Iron Maidenin jäsenten eron yhtyeestä. Hän savusti muun muassa kitaristi Dave Murrayn Iron Maidenistä varsin pikkumaisella syyllä: Wilcock ei pitänyt Murrayn tyttöystävästä.

Dennis Wilcockin lyhytaikainen Iron Maiden -pesti loppui keväällä 1977 hänen ilmoitettua eräänä iltana ennen konserttia, ettei häntä kiinnostanut jatkaa yhtyeen laulajana.

## Lähteet
Kiribatin lippu

**[[Kiribati]]n lippu** otettiin virallisesti käyttöön 12. heinäkuuta 1979. Lipun ylemmän puoliskon punaisella pohjalla kullanvärinen fregattilintu (kiribatin kielellä *te eitei*) lentää samanvärisen nousevan auringon (*otiintai*) yläpuolella, minkä sanotaan kuvastavan vahvuutta ja voimaa merellä. Alemman puoliskon sinisellä pohjalla on kolme valkoista, aaltomaista raitaa, jotka kuvaavat valtamerta ja symboloivat valtion kolmea saariryhmää: Gilbert-, Phoenix- ja Linesaaria. Auringon 17 sädettä edustavat kuuttatoista Gilbert-saarta ja Banabaa. 

## Lähteet
Negaraku

**Negaraku** eli **Negara Ku** on Malesian kansallislaulu. Se valittiin Malesian kansallislauluksi vuonna 1957. Laulun säveltäjänä pidetään Pierre Jean de Berangeria ja sanoittajana Tunku Abdul Rahman Putraa. Kappaleen sanoitukset ovat malaijin kielellä ja kappaleen nimi tarkoittaa sillä "Minun maani." Kansallislaulun lisäksi Malesian osavaltioilla ja territorioilla on käytössä omat itsenäisyyttä edeltäneet alueelliset laulunsa. 1990-luvun alussa hallinto muutti kansallislaulun nopeatempoisemmaksi marssiksi, mutta kansan tyytymättömyyden myötä palautti sen alkuperäiseen muotoonsa vuonna 2003.

Kertoman mukaan kansallislaulun melodia on peräisin de Berangerian kappaleesta "La Rosalie".

Vuonna 1968 säädetyn lain nojalla kansallislaulun julkinen epäkunnioittaminen on rikos, josta voidaan rangaista enintään 100 ringgitin sakoilla tai kuukauden mittaisella vankeudella.

## Sanoitukset
Negaraku,

Tanah tumpahnya darahku,

Rakyat hidup,

Bersatu dan maju! 

𝄆 Rahmat bahagia,

Tuhan kurniakan,

Raja kita,

Selamat bertakhta! 𝄇

Lähde:

## Lähteet
Dideba

**Dideba** (, ’ylistys’) on Georgian entinen kansallislaulu, johon Kote Potskhverašvili teki sekä musiikin että sanoitukset. Kappaletta käytettiin Georgian kansallislauluna vuosina 1918–1920 ja uudelleen vuosina 1990–2004. Vuonna 2004 sen korvasi *[[Tavisupleba]]*. 

## Sanat

## Lähteet
Andy Griffith

**Andrew Samuel ”Andy” Griffith** (1. kesäkuuta 1926 Mount Airy, Pohjois-Carolina – 3. heinäkuuta 2012 Roanoke Island, Pohjois-Carolina) oli yhdysvaltalainen näyttelijä, käsikirjoittaja ja tuottaja.

## Elämä ja ura
Griffith valmistui University of North Carolina-Chapel Hillistä musiikkilinjalta vuonna 1949.

Griffith teki sheriffi Andy Taylorin rooli1960-luvulla televisiosarjassa *[[The Andy Griffith Show]]* ja pääroolin televisiosarjassa *[[Matlock (televisiosarja)|Matlock]]* vuosilta 1986–1995.

*The Andy Griffith Show* oli Yhdysvalloissa suosittu televisiosarja, jonka päähenkilöihin katsojat saattoivat helposti samaistua. Sarjan tapahtumat sijoittuivat pieneen kuvitteelliseen Mayberryn kaupunkiin, jossa sheriffinä toimi Griffithin esittämä Andy Taylor. Sarjan muut henkilöt olivat Opie Taylor (Ron Howard), Bee-täti (Frances Bavier), apulaissheriffi Barney Fife (Don Knotts), sekä kaupunkilaiset Gomer Pyle (Jim Nabors) ja Goober Pyle (George Lindsey).

Griffith aloitti uransa stand-up-koomikkona, ja hänen ensimmäinen läpimurtonsa elävän yleisön edessä tapahtui ohjelman *What It Was, Was Football* nauhoituksissa. Tarina kertoi maalaispojasta joka oli ensimmäistä kertaa elämässään jalkapallo-ottelussa. Myöhemmin samana vuonna Griffith äänitti tarinan ”Number One Street”, joka kertoi maalaisperheestä matkalla Floridaan valtatietä 1 pitkin.

Vuonna 1954 Griffith esiintyi Broadwayllä näytelmässä *[[No Time for Sergeants]]*, joka kertoi maalaispojasta ilmavoimissa. Näytelmästä tehtiin elokuva 1959, mistä syntyi inspiraatio Gomer Pylen hahmoon.

Vuonna 1957 Griffith näytteli elokuvassa *[[Kasvot väkijoukossa]]*, jälleen kerran maalaispoikana ja viihdyttäjänä mutta samalla myös kauhua herättävänä psykopaattisena poliitikkona. Elokuvassa Griffith näyttäytyi ensi kertaa menestyksekkäästi draamaroolissa.

Sen jälkeen, kun *Andy Griffith Show* lopetettiin vuonna 1968 Griffith esiintyi useissa sarjoissa, joista ei tullut yhtä suosittuja (muun muassa *The Headmaster* 1970, *The New Andy Griffith Show* 1971 ja *Salvage I* 1979). Hän näytteli myös useissa elokuvissa kuten *Strangers in 7A* (1972), *Winter Kill* (1974) ja *Pray for the Wildcats* (1974).

Vuonna 1981 Griffith pääsi ehdolle Emmy-palkinnon saajaksi roolistaan tv-elokuvassa *Murder in Texas* ja sai vuonna 1983 lisää arvostusta roolistaan murhanhimoisena roistona tv-elokuvassa *Murder in Coweta County*. Griffith näytteli Matlockia vuosina 1986–1995 ja vieraili vuonna 1997 sarjassa **. Hän esiintyi myös pienessä roolissa elokuvassa *[[Spy Hard – lupa läikyttää]]* vuonna 1996.

Griffith kuoli sairaalassa saatuaan vuorokautta aikaisemmin sydänkohtauksen kotonaan Roanoke Islandilla, Pohjois-Carolinassa.

## Lähteet

## Aiheesta muualla

* Andy Griffithin muistokirjoitus Helsingin Sanomissa
Tavisupleba

**Tavisupleba** (, ”vapaus”) on Georgian kansallislaulu. Davit Maghradzen georgian kielellä sanoittama hymni otettiin käyttöön uuden lipun ja vaakunan kanssa vuonna 2004, kun Georgian hallinto oli vaihtunut ruusujen vallankumouksessa. Parlamentti hyväksyi uuden kansallislaulun 20. toukokuuta 2004, tasan viisi kuukautta Eduard Ševardnadzen eron jälkeen. Se korvasi vanhan kansallislaulun, *[[Dideba zetsit kurtkheuls]]in*, ja siitä tuli nopeasti erittäin suosittu. Musiikki on otettu kahdesta Zakaria Paliašvilin säveltämästä georgialaisesta oopperasta, *Abesalom da Eteri* ja *Daisi*, jotka sovitti kansallislauluksi Ioseb Ketšakmadze.

Kun Yhdysvaltain presidentti George Bush vieraili Georgiassa vuonna 2005, kansallislaulun ei lähtenyt soimaan nauhalta suunnitellusti. Georgian presidentti Mihail Saakašvili antoi tämän jälkeen paikalla olleelle kuorolle merkin ja nämä alkoivat yhdessä monituhatpäisen yleisön mukana laulamaan kansallislaulua. Tapausta kuvailtiin vierailun voimakkaimmaksi hetkeksi.

## Sanat

## Lähteet
Kaamanen

**Kaamanen** (inarinsaameksi *Kaamâs*, pohjoissaameksi *Gámas*, "poron koipinahka") on Inarin kunnassa sijaitseva noin 200 asukkaan kylä valtatie 4:n ja kantatie 92:n varressa Muddusjärveen laskevan Kaamasjoen rannalla. 

## Elinkeinot
Kylän pääasialliset elinkeinot ovat porotalous ja palveluelinkeinot.

Kaamasjoen suulla sijaitsevat RKTL:n Porotutkimusasema, Saamelaisalueen koulutuskeskuksen luontaistalousyksikkö sekä Kaamasjokisuun lintutorni, joka on Suomen pohjoisin. 

Juha ”Watt” Vainion laulusta kuuluisaksi tullut Jouni Nuorgam pitää matkamuistomyymäläänsä Karigasniementien risteyksessä. Kaamasjoella kalastetaan runsaasti.

## Tapahtumat

Kaamasessa Kaamasen kievarissa järjestetään vuosittain Gámas-Blues -niminen musiikkitapahtuma. Tapahtuma levittäytyy myös Inarin kirkonkylän alueelle. Tapahtuman taustalla on inarilainen kunnallispoliitikko ja muusikko Jarmo Siivikko. Vuonna 2008 tapahtumassa esiintyi muun muassa englantilainen blues-muusikko Papa George.

## Lähteet

## Aiheesta muualla
Hansu Hanhi

**Hansu Hanhi** (aiemmin suomennettu Hannuna, ) on Disneyn sarjakuvamaailmassa esiintyvä sivuhahmo. Hän on Mummo Ankan laiska renki, jonka ruokahalu on lähes loputon ja unenlahjat erittäin hyvät.

Don Rosan laatiman Ankkojen sukupuun mukaan Hansu on Hanna ja Martti Hanhen poika. Hanna Hanhen isä on Mummo Ankan veli Konrad Ankanpää. Täten Mummo on renkinsä isotäti ja Hansu Mummolle veljentyttären poika. Aku Ankka on puolestaan hänen pikkuserkkunsa.

## Hahmon luominen
Hansun hahmo sai alkunsa vuoden 1937 lopulla, jolloin Disneyn animaatiostudioilla suunniteltiin lyhytelokuvaa *Interior Decorator*, jossa Aku olisi remontoinut vanhaa kartanoa kömpelö serkkunsa apunaan. Serkusta tehtiin monenlaisia hahmotelmia, jotka vaihtelivat Milt Neilin piirtämästä olkihattuisesta maalaispojasta Bill Peetin tummaihoiseen työläiseen. Suunnitteluun osallistui myös Carl Barks, joka piirsi hahmosta kaksi versiota. Hahmolle suunnitellut ruoka-aiheiset vitsit vaikuttivat siihen, että lihavampi Barksin luonnoksista valittiin hahmon pohjaksi. Barksin toisen, hintelämpivartaloisen luonnoksen on nähty enteilleen hänen vuosia myöhemmin luomaa toista hahmoa, Pelle Pelotonta. Hahmon nimeksi valittiin Gus, koska se muistuttaa englannin sanaa *goose* ’hanhi’.

*Interior Decorator* ei lopulta valmistunut, mutta Hansu lainattiin hahmona vuotta myöhemmin aloitettuun lyhytelokuvaan *Hansu-serkun vierailu*. Hansu ehti kuitenkin esiintyä sarjakuvastripissä jo 9. toukokuuta 1938, vuotta ennen 19. toukokuuta 1939 ensi-iltansa saanutta elokuvaa. Stripin oli käsikirjoittanut Bob Karp ja piirtänyt Al Taliaferro. Sarjakuvalehtiin Hansu vakiintui vasta vuonna 1950, jolloin hänet esiteltiin Mummon renkinä *Vacation Parade* -lehden ensimmäisessä numerossa. Käsikirjoittaja teki Hansusta Mummon veljen- tai sisarenpojan selittääkseen, miksei Mummo hennonut antaa rengilleen potkuja tämän laiskuudesta huolimatta.

Muutamissa tarinoissa Hansu Hanhella on esiintynyt myös tyttöystävä nimeltä Kielo Kenokaula.

## Lähteet
Taavi Ankka

Professori **Taavi Ankka** () on Aku Ankka -sarjakuvissa esiintyvä hahmo. Taavi on Don Rosan mukaan naimisissa Matilda MacAnkan kanssa. *[[An Adventure in Color]]* -televisiosarjassa ensiesiintymisessä vuonna 1961 Walt Disney kertoi, että Taavi on Akun eno.

Taavi on "kaikkien alojen asiantuntija", hänellä on useita oppiarvoja. Taavin kirjasto on laaja ja ehtymätön tiedonlähde, jonka opastuksella Roope Ankka usein onnistuu hankkiutumaan joko aarteen ääreen tai vaikeuksiin. Taavi kuvataan usein hajamielisenä professorina, joka luottaa mieluummin vanhanaikaisiin ja hyväksi havaitsemiinsa tieteellisiin menetelmiin ja kirjoihin kuin nykyaikaiseen tietojenkäsittelyyn.
## Sarjakuvissa
Taavi Ankan nimikkosarjakuvalehti *Ludwig Von Drake* ilmestyi Yhdysvalloissa yhteensä neljä kertaa vuosina 1961 ja 1962. Esimerkiksi Tony Strobl on piirtänyt paljon Taavia, ja sanomalehtistripeissä hahmoa käytti paljon Al Taliaferro. 

Carl Barks ei ikinä erityisemmin pitänyt Taavista, koska hänen mielestään hahmo yhdisteli liikaa Roope Ankan ja Pelle Pelottoman piirteitä. Niinpä Barks käytti tarinoissaan Taavia ainoastaan yhden kerran, vuonna 1964 julkaistussa tarinassa *Kukat ovat kukkia*. Duckmania- ja Don-McDuck-sivustojen fanihaastattelussa Don Rosa kertoi, ettei saa käyttää Taavi Ankkaa sarjakuvissaan, koska tämä on "virallisesti kuollut". Rosa on kuitenkin kahdesti piirtänyt Taavin mukaan tarinaansa kiellosta huolimatta. Taavi näkyy sivustapäin juhlavieraiden joukossa Rosan tarinassa *Kaikkein mieluisin lahja* ja katsoo ulos laboratoriostaan tarinassa *Ankkalinnan pillipiipari*. Egmont-kustantamo myös kielsi Rosaa liittämästä Taavia tekemäänsä Ankkojen sukupuuhun.

## Animaatiot

Animaattori Ward Kimball piirsi Taavin animaatiohahmoksi, joka toimi isäntänä useissa Disney-ohjelmissa 1960-luvun alkupuolella. Näistä ohjelmista parhaimmat jaksot koostettiin täyspitkiksi piirroselokuviksi, joista tunnetuimpia on *[[Taavi Ankan tempaus]]* (*The Hunting Instinct*, 1961). Keväällä 1963 Taavi-lyhytanimaatio *[[A Symposium of Popular Songs]]* oli Oscar-ehdokkaana. Koska Taavin on kerrottu syntyneen Wienissä Itävallassa, animaatioiden ääninäyttelijänä toimi aluksi saksalaisella aksentilla englantia puhunut imitaattori Paul Frees, jonka kuoltua ääninäytteliojäksi vaihtui Corey Burton. 1980- ja 1990-luvuilla Taavi nähtiin esimerkiksi ohjelmissa ''Akun tehdas'', *[[Nokkapokka]]* ja *[[Ankronikka]]*. Myöhemmin hänet on nähty esimerkiksi ''Mikin klubissa'', ''Mikki Hiiren kerhotalossa'' ja ''DuckTalesissa''.

## Lähteet

## Aiheesta muualla
* Taavi Ankka Inducksissa
* Taavi Ankka akuankka.fi-sivustolla
* Taavi Ankka Akupedia-sivustossa
HSC Almudaina Dos

**HSC Almudaina Dos** on Acciona Transmediterranean operoima laiva. Alus rakennettiin vuonna 1997 Italiassa Fincantierin telakalla Riva Trigosossa, ja sen alkuperäinen nimi oli *HSC SuperSeaCat One*. Se liikennöi kesäkuusta elokuuhun 2005 Helsinki–Tallinna-reitillä pika-aluksena Silja Linen operoimana.

Laivan pituus on 100,3 metriä ja leveys 17,1 metriä. Syväys on 2,6 metriä ja aluksen bruttovetoisuus (GT) 4&nbsp;500. Autoja se pystyy kuljettamaan noin 140 kappaletta ja matkustajia 671. Aluksen koneisto koostuu neljästä Ruston 20RK270 -dieselistä, joiden teho siirretään vesisuihkupropulsioon. Koneiden yhteisteho on 27&nbsp;500&nbsp;kilowattia. Alus pystyy saavuttamaan 38&nbsp;solmun matkanopeuden, joka on huomattavasti enemmän kuin tavallisten matkustajalauttojen matkanopeus.

Alus kuului Siljan omistajayhtiön vähennystoimenpiteisiin, ja siksi se poistui laivastosta. Se myytiin vuonna 2006 Acciona Transmediterranea -varustamolle, joka antoi alukselle nimeksi *Almudaina Dos*.

## Lähteet
Snuff-elokuva

**Snuff-elokuva** on elokuvagenre, jossa elokuvassa esitettävä henkilön tai henkilöiden murhaaminen on kuvattaessa tehty todellisuudessa.

Ilmiö ”snuff-elokuva” tuli tutuksi helmikuussa 1978, jolloin Yhdysvaltoihin salakuljetettuja snuff-elokuvia löydettiin. Näissä elokuvissa näytettiin todellisia murhia sekä kidutuksia. Monet väittivät kuitenkin, että nämä raa’at kohtaukset ovat lavastettuja eivätkä suinkaan todellisia tapahtumia perverssien ihmisten huviksi.

Snuff-elokuvan määrittelemisessä ei ole yksiselitteistä linjausta. Tarkoituksellisia kuolemantapauksia, kuten teloituksia, tappoja, murhia ja itsemurhia, on kuvattu, ja näitä tallenteita on myös käytetty televisiossa tai elokuvan osana. Tiukemman määritelmän mukaan snuff-elokuva on kuitenkin elokuva, jossa joku murhataan suunnitellusti pelkästään elokuvan tuottamisen vuoksi. Tässä mielessä snuff-elokuvista ei ole olemassa yhtään tunnettua esimerkkiä.

Snuff-elokuvia käsitteleviä elokuvia on tehty muutamia, joista tunnetuin lienee Nicolas Cagen tähdittämä *[[8 mm – kahdeksan millimetriä]]* (ohjaus Joel Schumacher, 1999). Muita esimerkkejä ovat Alejandro Amenábarin ohjaama *[[Tesis]]* (1996) ja Nimród Antalin ohjaama *[[Vacancy]]* (2007).

Joitakin elokuvia on aikojen saatossa epäilty snuff-elokuviksi. Tyylilajin nimen teki tunnetuksi argentiinalainen *[[Snuff (elokuva)|Snuff]]*, jota markkinoitiin aitona snuff-elokuvana. Markkinointi oli kuitenkin harhaanjohtavaa, sillä elokuvan lopun murhakohtaus oli todellisuudessa luotu efekteillä. Kuuluisin snuff-elokuvaksi väitetty tapaus lienee Ruggero Deodaton ohjaama *[[Cannibal Holocaust]]* (1980), joka kiellettiin aikoinaan 53 maassa. Suomessa se oli kielletty vuoteen 2001 asti. Toinen väitetty tapaus oli japanilaisessa kauhusarjassa *[[Guinea Pig]]*, jonka eräässä jaksossa samurai silpoo kaapatun naisen julmasti. Kohtaus oli todellisuudessa näytelty ja editoitu huonosti, jotta se näyttäisi aidolta. Jopa FBI tutki asiaa, ja Guinea Pigin tekijät joutuivat oikeuteen todistamaan, että kohtaus oli näytelty ja epäaito.

## Lähteet
Pengo

**Pengo** voi tarkoittaa ainakin seuraavia asioita:
* *[[Pengo (videopeli)|Pengo]]*, Sega-videopeli vuodelta 1982
* Pengon kieli, intialainen vähemmistökieli
* Unkarin pengő, Unkarin vanha rahayksikkö, joka oli käytössä vuosina 1927–1946
* Polycarp Pengo (1944–2026), tansanialainen kardinaali.
Snuff

**Snuff** voi tarkoittaa seuraavia asioita:

* Snuff-elokuva
* Snuff (kappale), Slipknotin kappale vuodelta 2009
* Snuff (yhtye),  brittiläinen punk rock yhtye
* Nenänuuskaa
Voiteluaine

**Voiteluaineita** käytetään konetekniikassa koneiden liikkuvien osien välisen kitkan pienentämiseksi, välyksien tiivistämiseksi sekä kulumisen estämiseksi. Aiheeseen keskittyvä konetekniikan haara on tribologia.

Voiteluaineilta vaaditaan juuri oikeanlaisia ominaisuuksia voitelukohteesiin ja ympäristöolosuhteisiin nähden. Voiteluaineet ryhmitetään yleensä voiteluöljyihin, voitelurasvoihin sekä kiinteisiin voiteluaineisiin. Myös kaasut voivat toimia voiteluaineina.

Voiteluöljyistä tavallisimpia ovat maaöljystä jalostetut tuotteet. Voiteluöljyn tärkein ominaisuus on sopiva viskositeetti eli sisäinen kitka. Muita toivottavia ominaisuuksia ovat voitelukyky, vaahtoamattomuus, vähäinen vanheneminen ja hapettuminen sekä laadun tasaisuus. Hydrodynaamisessa voitelussa pintojen keskinäinen liike imee voiteluaineen pintojen väliin.

Voitelurasvat kuten vaseliini, ovat yleisvoiteluaineita, joilla voidellaan työkoneiden ulkoisia liikkuvia osia (kauhan nivelet, nostolaitteiden nivelet, renkaankeskiöt yms). Tavallinen yleisvaseliini on hunajamaista tiheää ainetta, jota levitetään painamalla sitä voitelunippoihin vaseliiniprässillä. Se kestää vettä ja lämpötiloja hyvin, siksi se on työkoneissa yleinen voiteluaine. Spray-pulloissa myytävä synteettinen vaseliini on nestemäistä, kestää myös hyvin kuormitusta eikä sotke niin paljoa, se sopii paremmin satunnaiseen harrastajakäyttöön.

Kiinteitä voiteluaineita ovat esimerkiksi molybdeenidisulfidi ja grafiitti. Erityiset tilanteet voivat vaatia kiinteää voiteluainetta, kuten elintarviketeollisuus, syövyttävät olosuhteet tai tyhjiöolosuhteet.

## Lähteet
*  Kappale 4.3: Voiteluaineet

## Aiheesta muualla

*Opetushallitus: Voiteluaineet: Perusteet
Kollaa kestää (kirja)

**Kollaa kestää** on vuonna 1940 julkaistu talvisodasta kertova sotaromaani, jonka kirjoitti valistusupseerina toiminut reservin luutnantti ja toimittaja Erkki Palolampi. Kirja kuvaa Kollaan taisteluja talvisodassa ja etenkin ratkaisutaisteluiden aikaa maaliskuussa 1940.

Kirjan nimi vakiinnutti sanonnan ”Kollaa kestää”, jolla kuvataan ”talvisodan ihmettä” ja ”talvisodan henkeä” sekä sitä, ettei koskaan tule luovuttaa. *Kollaa kestää* oli välitön myyntimenestys. Vuosien 1940–1941 aikana siitä otettiin seitsemän painosta, joita myytiin 69&nbsp;300 kappaletta. Viimeisin uusi painos on vuodelta 2011. Kirjan alkuperäisen kansikuvan teki Eeli Jaatinen.

Suomen sotahistorian tunnetuista henkilöistä Kollaan taisteluissa olivat mukana tarkka-ampuja Simo Häyhä (”Simuna”), Aarne Juutilainen (”Marokon kauhu”) ja II//JR34:n komentaja, ratsumestari Carl von Haartman.

Teoksen vironkielinen laitos takavarikoitiin Virossa toisen maailmansodan saksalaismiehityksen aikana.

## Lähteet
Laura Österberg Kalmari

**Laura Österberg Kalmari** (o.s. **Kalmari**, s. 27. toukokuuta 1979 Kirkkonummi) on suomalainen uransa päättänyt jalkapalloilija. Hän oli pelipaikaltaan hyökkääjä. Useimmiten hänet nähtiin piilokärkenä kärkihyökkääjien takana.

Österberg Kalmari pelasi vuodet 2005 ja 2006 Ruotsin mestaruussarjassa Damallsvenskanissa tukholmalaisen Djurgården/Älvsjön joukkueessa. Kaudeksi 2007 hän siirtyi Damallsvenskanissa pelaavaan AIK:n joukkueeseen. Vuodeksi 2010 Österberg Kalmari siirtyi Yhdysvaltoihin WPS-liigaan Sky Blue FC -seuraan.

Ensimmäisen naisten maaottelunsa Österberg Kalmari pelasi 11. maaliskuuta 1996 Islantia vastaan. Hän oli 41 maalillaan Suomen maajoukkueen kaikkien aikojen paras maalintekijä lokakuuhun 2019 saakka kunnes Linda Sällström ohitti hänet. Österberg Kalmari ylitti toisena naispelaajana Anne Mäkisen jälkeen 100 maaottelun rajan (22. huhtikuuta 2006 vieraspelissä Puolaa vastaan). Juhlaottelussaan Österberg Kalmari teki kolme maalia. Kaikkiaan hän pelasi 130 maaottelua. Hän oli ehdolla Fifan vuoden pelaajaksi vuosina 2005 ja 2006.

## Seurat

## Saavutukset
* EM-välierä 2005
* UEFA cupin mestaruus 2003 ja 2004
* UEFA cupin välierä 2002
* U-16 PM-kulta 1994
* Lukiolaisten MM-kulta 1997
* Vuoden naispelaaja Suomessa 1999, 2003, 2006, 2009 ja 2010
* Vuoden naisfutaaja (pelaajien äänestys) 1996 ja 2000
* Vuoden tyttöpelaaja 1995 ja 1996
* SM-sarjan maalikuningatar 1999, 2000 ja 2001
* W-league Pohjois-Amerikan mestaruus 2002
* Suomen mestaruus 1998, 1999, 2000 ja 2001
* Suomen cup 1996, 1997, 1998, 1999 ja 2000
* Damallsvenskan kulta 2002
* Damallsvenskan hopea 2003, 2004 ja 2006
* Damallsvenskan pronssi 2005
* Ruotsin cup 2002 ja 2003
* Damallsvenskanin maalikuningatar 2004
* Suomen Palloliiton myöntämä Erik von Frenckell -mitali tunnustuksena mittavasta työstä suomalaisen jalkapallon edistämiseksi
* Suomen urheilugaala 2009 Esikuva-palkinto

## Yksityiselämä
Österberg Kalmari on naimisissa Niko Österbergin kanssa. Perheeseen kuuluu maaliskuussa 2008 syntynyt tytär. Kalmari palasi synnytyksen jälkeen pelikentille kesäkuussa 2008.

## Katso myös
*Laura Kalmari -turnaus

## Lähteet

## Aiheesta muualla
* Laura Österberg Kalmari Palloliiton sivuilla.
Astronomia nova

**Astronomia nova** () on Johannes Keplerin kirjoittama, vuonna 1609 julkaistu kirja. Kirja esittelee kaksi ensimmäistä myöhemmin Keplerin lakeina tunnetuista planeettojen kiertoratoja kuvaavista yhtälöistä.

Tyko Brahen kuoltua vuonna 1601 Johannes Kepler vei hänen vuosien aikana tekemänsä havainnot planeettojen liikkeistä. Hän ryhtyi tämän ennennäkemättömän tarkan aineiston pohjalta tutkimaan Marsin rataliikettä. Näiden tutkimusten pohjalta syntynyt käsikirjoitus valmistui vuonna 1605 ja luovutettiin Keplerin työnantajalle, prinssi Rudolphille. Matemaattisten apuneuvojen, mm. analyyttinen geometria, puuttuessa Kepler pyrki sovittamaan havaintotiedot eri soikioradoille. Rahoituksen puutteen vuoksi teoksen painatus viivästyi ja se painettiin vasta vuonna 1609. 

Kymmenen vuotta myöhemmin ilmestynyt Harmonices Mundi sisälsi Keplerin viimeisen eli kolmannen lain.

## Katso myös
*Kiertorata
## Aiheesta muualla
*http://www.keplersdiscovery.com/AstronomiaNova.html
Säästö

**Säästö** määritellään taloustieteessä kuluttajan käytettävissä olevien tulojen ja kulutuksen erotukseksi. Se osa tuloista säästetään, jota ei välittömästi käytetä tavaroiden tai palvelujen ostamiseen. Myös yritysten tilinpidossa ja hallitusten budjeteissa voi tietty osuus olla säästöä.

**Säästämisellä** tarkoitetaan yleisesti yksityistalouksissa rahan laittamista *"sivuun"* eli talteen myöhempää käyttöä varten. Yleisiä säästämismuotoja ovat muun muassa talletustilit, obligaatiot, rahastot ja osakkeet.

Klassisen taloustieteen mukaan korko määräytyy siten, että kansantalouden säästäminen ja investoinnit ovat tasapainossa. Näin ollen säästämisen kasvu aiheuttaisi korkojen laskun, joka lisäisi investointeja. Keynesin mukaan kumpikaan, säästäminen tai investoinnit, ei paljoakaan reagoi korkojen muutoksiin. Näin ollen säästäminen voisi ylittää investoinnit pitkänkin aikaa, mikä taas voi aiheuttaa laskusuhdanteen.

## Katso myös
* Investointi
Kukkaro

**Kukkaro** on rahan säilyttämiseen tarkoitettu suljettava pussi. Pieni kukkaro soveltuu hyvin kolikoiden säilyttämiseen; isommassa voi pitää myös esim. ajokorttia, pankki- ja luottokortteja. 

## Katso myös
* Lompakko
Iso härkä

**Iso härkä** on kalevalaisessa kansanrunoudessa esiintyvä jättikokoinen härkä. Härän liha tarvitaan pitoihin, ja tappajaa etsitään. Vironkannas yrittää, mutta kapsahtaa puuhun. Lopulta merestä nousee pieni, sormen kokoinen rautaan puettu mies, joka kasvaa jättiläiseksi ja tappaa härän. Härästä saadaan paljon lihaa ja verta, kuten toisissa runoissa tarvaasta.

Iso härkä on kiinnostanut tutkijoita, koska sillä on mahdollinen yhteys Etelä-Euroopan ja Lähi-idän mytologioihin. Häräntappomyytti tunnetaan muun muassa Kreikassa kertomuksina Minotauruksesta ja Kreetan muinaisena rituaalina, jossa nuoret hyppäävät puskevan härän yli ottaen kiinni sarvista. Sumerilaisessa Gilgameš-eepoksessa tapetaan jättikokoinen, taivaallinen härkä. Martti Haavion mukaan häräntappomyytti on tullut Karjalaan Mithran kultin välityksellä.

## Katso myös
*tarvas
*meren kosijat
*Iso sika
Kohtauskulma

**Kohtauskulma**, erityisesti siiven kohtauskulma, liittyy ilmailuun ja aerodynamiikkaan. Se tarkoittaa siipiprofiilin jänteen (etu- ja takareunan välisen kuvitteellisen suoran viivan) ja tulevan ilmavirtauksen välistä kulmaa. Kohtauskulma  muuttuu lentokoneen nokkaa nostettaessa tai laskettaessa. Jos halutaan säilyttää sama korkeus pienemmällä ilmanopeudella, täytyy joko käyttää lisänostovoimalaitteita kuten laippoja ja solakkoja tai nostaa siiven kohtauskulmaa nokkaa nostamalla, jotta nopeuden pienenemisestä johtuva nostovoiman pieneneminen saadaan korvattua. Jos kohtauskulma kasvaa liian suureksi, siipi alkaa menettää nostovoimaansa ja sakkaa. Tämä aiheuttaa sen, että jokaisella koneella on ominainen minimilento- eli sakkausnopeutensa, jolla se pysyy ilmassa. Kohtauskulmaa ei pidä sekoittaa koneen nousukulmaan, joka tarkoittaa koneen liikeradan asentoa suhteessa vaakatasoon.

Lentokoneissa siivet yleensä ovat kiinteitä, jolloin kohtauskulma on vaakalennossa sama kuin siiven asetuskulma. Mutta joissakin lentokoneissa, kuten Vought F-8 Crusaderissa siiven asetuskulmaa voidaan muuttaa dynaamisesti, jolloin myös kohtauskulmaa voidaan muuttaa nostamatta tai laskematta nokkaa.
Lapinkylä (Kirkkonummi)

**Lapinkylä** () on Kirkkonummen pohjoisosassa Veikkolan eteläpuolella Tampaja-järven etelärannalla sijaitseva kylä. Vuonna 2011 kylässä oli 1&nbsp;109 asukasta.

Kylän läpi kulkevat Espoosta Siuntioon johtava Evitskogintie sekä Hämeenlinnasta Veikkolan kautta Espoonlahden pohjukkaan vievä, alkujaan keskiaikainen Lapinkyläntie. Kumpikin mainituista teistä on määritelty kulttuurihistoriallisesti arvokkaaksi.

Lapinkylän varsinainen keskus on kyläkauppa, joka lopetti toimintansa vuonna 2016, mutta avautui uudelleen vuonna 2017. Palveluihin lukeutuvat myös parturi-kampaamo, ratsastustalli, leipomo-kahvila, vanhan tavaran liike ja puuseppä. 

Lapinkylässä sijaitsee myös Alisgårdenin kotiseutumuseo. Alisgården on 1700-luvulta peräisin oleva kersantin puustelli, joka on siirretty Kirkkonummen Evitskogista museoksi Lapinkylään. Museossa voi tutustua talonpoikaisesineistöön. Museo on Kyrkslätt hembygdsföreningin ylläpitämä ja avoinna kesäisin.

Lapinkylässä sijaitseva Lapinkylänjärvi kuuluu valtakunnalliseen lintuvesien suojeluohjelmaan. Kylässä toimii vesiosuuskunta Lapvok. Saatavilla on myös valokuitu.

Lapinkylän uusi jalankulku- ja pyörätie (yhdystien 1130 vieressä) on valmistunut nykyiseen mittaansa vuonna 2018. Lapinkyläntie on kokonaisuudessaan osa seudullisen pääpyöräilyverkon tavoiteverkkoa, jota on ELY-keskuksen tarveselvityksissä suunniteltu jatkettavaksi Espoonkartanolle saakka. Hankkeen toteutuessa myös Lapinkyläntie tulee liittymään pääkaupunkiseudun pyöräteiden pääväyliin.

## Lähteet
Porirua

**Porirua** on kaupunki Uuden-Seelannin Pohjoissaarella. Se sijaitsee Wellingtonista noin 20 kilometriä pohjoiseen. Kaupungissa oli noin 55&nbsp;500 asukasta vuonna 2018, ja se on väkiluvultaan maan kymmenenneksi suurin kaupunki. Porirua oli 1800-luvulla lähinnä maorien asuinaluetta. Sen lähiöitä ovat muun muassa Elsdon, Paremata ja Titahi Bay.

## Lähteet

## Aiheesta muualla
Loreno Dalla Valle

**Loreno Dalla Valle** (s. 1956 Caltrano, Veneto, Italia) on italialaissyntyinen liikemies ja entinen poliisiupseeri, joka asuu nykyisin perheensä kanssa Suomessa. Dalla Valle on yritystoimintansa perusteella saanut liikanimen "tattikeisari".

## Tausta
Viininviljelijäsukuun kuuluva Loreno Dalla Valle toimi Italiassa mafian vastaisessa työssä poliisiupseerina ja harrasti vapaa-ajallaan jalkapalloa. Poliisin työssään hänet palkittiin useilla kunniamerkeillä. Eräs näistä liittyy kansainvälistäkin huomiota saaneeseen tapaukseen, jossa pidätettiin muun muassa tuolloin Italiassa diplomaattina toiminut Libanonin presidentin veli Jan Michael Gemajel. Dalla Valle osallistui myös Aldo Moron murhan tutkimuksiin ja terroristijärjestö Punaisten prikaatien vastaiseen työhön.

Dalla Valle tapasi tulevan vaimonsa, suomalaisen lääkärin, Venetsiassa. Pariskunta vihittiin 1980-luvun alussa Suomessa. Dalla Vallen perhe asuu nykyään Kontiolahden Kulhossa. Aikaisemmin he ovat asuneet myös Joensuussa ja Sodankylässä. Perheen poika on Lauri Dalla Valle

## Herkkutatteja Suomesta Italiaan
Loreno Dalla Valle ryhtyi sienikonsultiksi huomattuaan Pohjois-Karjalan suuret tattisadot. 
Hänen yrityksensä Dalla Valle Oy ostaa lähinnä herkkutatteja suoraan poimijoilta ja toimittaa niitä pääasiassa Italiaan. 
Dalla Valle on vaikuttanut myös italialaisten sientenpoimintamatkailun syntyyn Suomessa. Hän aloitti sieniliiketoiminnan 1997 ja vuonna 1999 hän välitti Italiaan 420&nbsp;000 kiloa herkkutatteja. Vuonna 2003 yrityksen omien tietojen mukaan tatteja välitettiin 80 rekka-autollista.

Dalla Valle Oy on palkittu vuonna 2003 Pohjois-Karjalan liiton Maakunnan kehittäjä -palkinnolla sekä vuonna 2004 *[[Kauppalehti|Kauppalehden]]* ja Balance Consulting Oy:n Maakunnan menestyjä -palkinnolla.

## Lähteet

## Aiheesta muualla
*Kotisivut 
*Dalla Valle kommentoi Berlusconin Suomi-puheita
http://finder.fi/Vihanneksia,%20hedelmi%C3%A4%20ja%20marjoja/Dalla%20Valle%20Oy/KULHO/taloustiedot/411014
Uzbekit

**Uzbekit** () ovat turkkilainen kansa, kotoisin laajemmalta Keski-Aasian alueelta ja kuuluvat sen suurimpiin turkkilaisiin etnisiin ryhmiin. Enemmistö heistä asuu Uzbekistanin tasavallassa. Merkittäviä uzbekkivähemmistöjä on Afganistanissa, Tadžikistanissa, Kirgisiassa, Turkmenistanissa, Kazakstanissa, Venäjällä ja osassa Kiinaa. Uzbekit ovat pääsääntöisesti muslimeja ja puhuvat äidinkielenään turkkilaista uzbekkia.

## Etymologia
Uzbekkien nimen alkuperää ei varmuudella tiedetä. Erään teorian mukaan se tulee Kultaisen ordan Uzbek-kaanin (1282–1341) nimestä, vaikka uzbekit eivät varsinaisesti koskaan olleet kaanin alaisia. Muitakin teorioita on.

## Tunnettuja uzbekkeja

* Abulxayrxon – Uzbekin kaanikunnan kaani
* Ziyovuddinxon Boboxon - teologi, Sheikki al-Islam
* Muhammad Shayboniy –  šaibanidihallitsija
* Abdullaxon II – Buharan kaanikunnan kaani
* Nodira – runoilija, valtionainen
* Said Olimxon – Buharan kaanikunnan emiiri
* Abdulla Qodriy  – näytelmäkirjailija, runoilija
* Hamza Hakimzoda Niyoziy – runoilija
* Gʻafur Gʻulom – runoilija, kääntäjä
* Hamid Olimjon – runoilija, näytelmäkirjailija, kääntäjä
* Islom Karimov – poliitikko
* Alisher Usmonov – liikemies, oligarkki
* Abdul Rashid Doʻstum – poliitikko
* Sylvia Nazar – journalisti
* Anjelika Akbar – säveltäjä, pianisti
* Solijon Sharipov – kosmonautti
* Ravshan Ermatov – jalkapallotuomari
* Rayhon – laulaja, näyttelijä
* Shahzoda – laulaja, näyttelijä
* Rustam Qosimjonov – shakin suurmestari
* Marsel Ilxan – tennispelaaja
* Iroda To'laganova – tennispelaaja

## Lähteet

## Aiheesta muualla